Worcester F 80 Distinctiones

11 Ancilla

Ancilla duplex reperitur: Mala et bona. Mala quidem triplex: Prima despiciens per superbiam cordis; alia male loquens per maliciam oris; tercia dormiens per neggligenciam operis.

¶ Ancilla prima est Agar, de qua dicit *Sarai ad Abraham,* Gen. 16[:5], Ecce *dedi* *ancillam meam in* sinu tuo*, que* concipiens *habet me despectui.* Hec signat animam que de conceptu bonorum superbiens, alios paruipendit, sicut Phariseus, Luc. 12[:38]. Idcirco eicietur de consorcio veri Abrahe, Gen. 21[:10]: *Eice ancillam et filium, non enim erit heres.* Eua nempe habens duos dominos, maritum et Deum. Per superbiam suam fecit vnum eici de paradiso et alium suspendi in ligno. De talibus ancillis loquitur Job. 19[:15]: *Ancille mee sicut alienum habuerunt me.*

¶ Secunda ancilla est Sara, filia Raguelis, de qua Tob. 3[:7]: Audivit *Sara, filia Raguelis improperium ab vna* de *ancillis patris sui.* Hec signat linguam maledictam. Hec est ancilla que accusat[[1]](#footnote-1) Petrum ad negandum Christum, Joan. 18[:17]. Ista vilior est porco. Nam sus ponit os suum in loco fetido, tanquam odorifero, set lingua nequam vertit bonum odorem in fetorem detrahendo, menciendo, Jacobus 3, quasi per totum.

¶ De tercia ancilla dormiente, dicitur 3 Reg. 3[:20]: *Tulit filium meum de latere meo ancille tue dormientis.*

¶ Ista signat racionem circa custodiam anime, neggligentem que designatur [2] Reg. 4[:5], vbi ancilla *Isboseth ostiaria domus, purgans triticum, obdormiuit,* id est, que debuit purgare[[2]](#footnote-2) bonum a malo, verum a falso discernere, bonum eligere, malum respuere. Hec obdormuit quando neutrum facit, et tunc hostes spirituales intrant, scilicet, peccata consenciente voluntate et occidunt spiritum, ad Rom. 6[:23]: *Stipendia peccati, mors.* Bona ancilla econtra inuenitur triplex: Vna humilis corde, alia sapiens ore, tercia diligens in opere. Prima est Ester, que interpretur abscondita, signat humilem animam, Esth. 14[:16]: *Tu scis Domine quod abominer signum superbie et glorie mee,* etc. Commendabile est quando magna persona est humiliatur, set vituperabile quando pauper persona superbit, quod quidem contingit quando homo solummodo se in presentem statum considerat.

¶ Exemplum de Galtero Fatuo qui in festo Natiuitatis indutus nouis vestibus, quasi ignorans se, quesiuit, Vbi deuenit Galterus? Talis ancilla non poterit sustini cum fuerit *heres domine sue*, Prou. 30[:23].

¶ Secunda ancilla est Abigail, que interpretatur patris[[3]](#footnote-3) mei exaltacio, et signat linguam eruditam, 1 Reg. 25[:24]: *Loquatur obsecro ancilla tua in auribus tuis*. Et sequitur quomodo placauit David et facta est ei vxor. Hec tanquam sapiens cogitauit de fine. Vnde versus: Quicquid agas, operis finem primo mediteris.

¶ Tercia ancilla est Iudith que designat strenuum in opere. Que deuicit Holofernes et liberauit populum suum, Iudith 11[:14]: *Ego ancilla tua Deum colo,* etc. Occupatus in seruicio alicuius. Non ita de facili transfertur ad aliud sicut vacans et ociosus. Vnde, Gregorius, et Hieronimus, semper aliquid boni facito vt te diabolus inueniat occupatum, Judith 13[:20]: *Non permisit me.* *Dominus ancillam* tuam inquinari, etc.

1. accusavit ] *corr.* excusavit F 80, excitauit Lambeth. [↑](#footnote-ref-1)
2. purgare ] *add*. mare ~~malum~~. [↑](#footnote-ref-2)
3. patris ] F 128, Lambeth *om.* F 80. [↑](#footnote-ref-3)